AIŠKINAMASIS MEMORANDUMAS

1. PASIŪLYMO APLINKYBĖS

Pateikdama šį pasiūlymą Komisija įvykdo antrąją įsipareigojimo, nustatyto Reglamento (EB) Nr. 1082/2006 17 straipsnyje, dalį. 2011 m. liepos 29 d. Komisija perdavė pranešimą apie reglamento taikymą[1]. Pranešime nurodytos sritys, kuriose galėtų būti daroma pažanga, o šiame reglamento dalinio pakeitimo projekte pateikta konkrečių pasiūlymų, kaip siekti šios pažangos.

Šių pakeitimų esmę galima išreikšti trimis raktiniais žodžiais: tęstinumas; aiškumas; lankstumas.

– Tęstinumas: ETBG pobūdis iš esmės nebus pakeistas ir veikiančios ETBG neturės keisti nei savo įstatų, nei veikimo būdų;

– aiškumas: reglamentas bus iš dalies pakeistas siekiant: a) atsižvelgti į Lisabonos sutartį, b) supaprastinti ir paaiškinti tam tikrus aspektus, dėl kurių atsirado painiavos, ir c) užtikrinti didesnį matomumą ir komunikaciją ETBG steigimo ir veiklos srityje;

– lankstumas bus užtikrinamas į ETBG veiklą įtraukiant bet kurį teritorinio bendradarbiavimo aspektą (nelaikant ERPF finansuojamų programų ir projektų valdymo svarbiausiu klausimu) ir suteikiant trečiųjų šalių valdžios institucijoms ir regionams teisinį pagrindą dalyvauti kaip nariams.

2. KONSULTACIJŲ SU SUINTERESUOTOSIOMIS ŠALIMIS REZULTATAI

Šis reglamentas grindžiamas išsamiomis konsultacijomis su suinteresuotaisiais subjektais, įskaitant valstybes nares, regionus ir veikiančių bei numatomų steigti ETBG narius. Regionų komitetas, kuris eksploatuoja keitimosi informacija apie ETBG platformą[2], buvo ypač vertingas partneris. Parengti pranešimo išvadas ir pateikti reglamento pasiūlymus padėjo tam tikri įvykiai, pavyzdžiui, bendradarbiaujant su Regionų komitetu surengtos plataus masto konsultacijos su visais suinteresuotaisiais subjektais dėl ETBG priemonės veikimo ir papildomos naudos[3]; 2011 m. sausio 27–28 d. vykusi Europos konferencija dėl Europos teritorinio bendradarbiavimo grupių (ETBG); konferencija dėl ETBG ir daugiapakopio valdymo, kurią 2011 m. kovo 21–23 d. surengė ES pirmininkavusi Vengrija; keletas susitikimų su Europos Parlamento komitetais ir darbo grupėmis, iš kurių paskutinis įvyko 2011 m. birželio 22 d.

Visų ETBG, ypač veikiančių ir tų, kurias rengiamasi įsteigti, nuomonė buvo aiški: ši priemonė yra naudinga ir gali padėti pasiekti aukštesnių tikslų nei numatyta, tačiau ETBG veiklos ir ypač jų steigimo procedūros yra pernelyg sudėtingos ir neaiškios.

Nors Regionų komitetas savo 2011 m. sausio mėn. priimtoje nuomonėje[4] pasiūlė, kad, skatinant naudoti ETBG, gali būti taikomos finansinės ir kitokios paskatos, ir kai kurios veiklios grupės pritarė šiam pasiūlymui, Komisija mano, kad suinteresuotosios šalys turėtų galėti laisvai ir nešališkai pasirinkti, ar naudoti ETBG, netaikant konkrečių paskatų, išskyrus šios priemonės naudą.

3. TEISINIAI PASIŪLYMO ASPEKTAI

Sutarties dėl Europos Sąjungos veikimo (SESV) 175 straipsnyje Taryba raginama imtis konkrečių veiksmų, kurių reikia ekonominei, socialinei ir teritorinei sanglaudai skatinti.

209 ir 212 straipsniuose nurodyta, kad Europos Parlamentas ir Taryba gali priimti priemones, kurios leistų bendradarbiauti su trečiosiomis šalimis siekiant vystymosi tikslų arba ne.

4. POVEIKIS BIUDŽETUI

ETBG reglamentas nėra finansinis reglamentas ir neturi poveikio Sąjungos ar valstybių narių biudžetui. Europos teritorinio bendradarbiavimo grupės gali būti finansuojamos iš vietos, regionų ar nacionalinių fondų arba gali vykdyti veiklą, bendrai finansuojamą iš Europos fondų.

5. REGLAMENTO TURINIO SANTRAUKA

Šiame iš dalies keičiamame reglamente padaryti pakeitimai siekiant, viena vertus, atsižvelgti į Sutartyje dėl Europos Sąjungos veikimo vartojamus terminus, kita vertus, reaguoti į minėtame pranešime nurodytus trūkumus ir sritis, kuriose galėtų būti daroma pažanga.

Šie pakeitimai susiję su naryste, ETBG įstatų ir susitarimo reikšme, ETBG tikslais, nacionalinių valdžios institucijų patvirtinimo procedūra, taikytinais teisės aktais užimtumo ir viešųjų pirkimų srityse, požiūriu į ETBG, kurių narių atsakomybė už atliekamus veiksmus skiriasi, ir skaidresne komunikacija.

Kalbant apie narystę pasakytina, jog taikomas naujas teisinis pagrindas, kad ES nepriklausančių valstybių regionai ir įstaigos galėtų tapti ETBG nariais, nepriklausomai nuo to, ar kiti grupės nariai yra iš vienos, ar iš daugelio valstybių narių. Taip pat pagal privatinę teisę patikslinta įstaigų teisė būti narėmis.

ETBG įstatai ir susitarimas iš naujo apibrėžti ir pabrėžti patvirtinimo procedūros ypatumai.

Nurodyti konkretūs nacionalinių valdžios institucijų sutikimo arba atmetimo kriterijai ir pasiūlytas nustatytas nagrinėjimo laikas (dėl to dažniausiai skundžiasi veikiančios ir numatomos įsteigti ETBG).

Atsižvelgiant į Sąjungos acquis, pasiūlyta, kaip taikyti mokesčių ir socialinės apsaugos sistemas ETBG darbuotojams, kurie gali būti įdarbinti kurioje nors iš valstybių narių, kurių teritorijose veikia ETBG. Pasiūlyta panašų metodą taikyti viešųjų pirkimų taisyklėms.

Kalbant apie atsakomybę pasakytina, kad kai vienose valstybėse narėse pagal jų nacionalinius įstatymus vietos ar regionų valdžios institucijų atsakomybė yra ribota, o kitose – neribota, siūloma taikyti Europos mokslinių tyrimų infrastruktūros konsorciumo (ERIC) naudojamą draudimu pagrįstą modelį[5].

Galiausiai valstybės narės privalės pranešti Komisijai apie bet kokias nuostatas, priimtas siekiant įgyvendinti iš dalies pakeistą ETBG reglamentą, o kiekviena naujai įsteigta ETBG turėtų pranešti Komisijai apie savo paskirtį ir sudėtį, kad ši informacija būtų paskelbta Oficialiojo leidinio C serijoje.

2011/0272 (COD)

Pasiūlymas

EUROPOS PARLAMENTO IR TARYBOS REGLAMENTAS

kuriuo iš dalies keičiamas 2006 m. liepos 5 d. Europos Parlamento ir Tarybos reglamentas (EB) Nr. 1082/2006 dėl Europos teritorinio bendradarbiavimo grupės (ETBG) atsižvelgiant į patikslintas, supaprastintas ir pagerintas tokių grupių steigimo ir jų veiksmų įgyvendinimo sąlygas

EUROPOS PARLAMENTAS IR EUROPOS SĄJUNGOS TARYBA,

atsižvelgdami į Sutartį dėl Europos Sąjungos veikimo, ypač į jos 175 straipsnio trečią pastraipą kartu su 209 straipsnio 1 dalimi ir 212 straipsnio 1 dalimi,

atsižvelgdami į Europos Komisijos pasiūlymą,

įstatymo galią turinčio teisės akto projektą perdavus nacionaliniams parlamentams,

atsižvelgdami į Europos ekonomikos ir socialinių reikalų komiteto nuomonę[6],

atsižvelgdami į Regionų komiteto nuomonę[7],

laikydamiesi įprastos teisėkūros procedūros,

kadangi:

(1) pagal 2006 m. liepos 5 d. Europos Parlamento ir Tarybos reglamento (EB) Nr. 1082/2006 dėl Europos teritorinio bendradarbiavimo grupės (ETBG)[8] (toliau – ETBG reglamentas) 17 straipsnį Komisija 2011 m. liepos 29 d. priėmė „Komisijos ataskaitą Europos Parlamentui ir Tarybai. Reglamento (EB) Nr. 1082/2006 dėl Europos teritorinio bendradarbiavimo grupės (ETBG) taikymas“[9];

(2) šioje ataskaitoje Komisija paskelbė apie savo ketinimą pasiūlyti keletą ETBG reglamento pakeitimų, kad būtų supaprastintas ETBG steigimas ir veikla, bei paaiškinti tam tikras galiojančias nuostatas. Kliūtys steigti naujas ETBG turėtų būti pašalintos, kartu turėtų būti užtikrintas jau įsteigtų ETBG veiklos tęstinumas ir supaprastintas jų veikimas, nes taip bus galima platesniu mastu naudoti ETBG bei prisidėti prie geresnio viešųjų įstaigų bendradarbiavimo ir politinio nuoseklumo nesukuriant papildomos naštos nacionalinėms ar Europos administracijoms;

(3) dėl ETBG steigimo sprendžia grupės nariai ir jų nacionalinės valdžios institucijos; Sąjungos lygmeniu ETBG steigimas nėra automatiškai siejamas su jokia teisine ar finansine nauda;

(4) Lisabonos sutartyje į sanglaudos politiką įtrauktas teritorinis aspektas, o terminas „Bendrija“ pakeistas terminu „Sąjunga“. Todėl turėtų pasikeisti ETBG reglamento terminologija;

(5) iki šiol įgyta ETBG patirtis rodo, kad naujoji teisinė priemonė taip pat naudojama bendradarbiavimui užtikrinti įgyvendinant kitas Europos politikos kryptis. ETBG veiksmingumas ir efektyvumas turėtų būti padidintas išplečiant ETBG pobūdį;

(6) pagal savo pobūdį ETBG veikia daugiau nei vienoje valstybėje narėje. Kadangi nepakeisto ETBG reglamento 2 straipsnio 1 dalyje nustatyta, kad susitarime ir įstatuose leidžiama nurodyti tam tikrais klausimais taikytiną teisę, o pagal šiame straipsnyje nustatytą taikomos teisės hierarchiją tokie nurodymai svarbesni nei valstybių narių, kuriose yra ETBG registruota buveinė, nacionaliniai teisės aktai, ši dalis turėtų būti patikslinta. Be to, taikomos teisės nuostatos taikytinos ir ETBG veiksmams bei veiklai;

(7) skirtingose valstybėse narėse vietos ir regionų institucijų statusas skiriasi, todėl vienose valstybėse narėse šių institucijų kompetencija gali būti regioninė, o kitose, visų pirma mažesnėse arba centralizuotose valstybėse narėse, – nacionalinė. Todėl reikėtų patikslinti, kad nacionalinės valdžios institucijos gali tapti ETBG narėmis kartu su pačia valstybe nare;

(8) kadangi ETBG reglamento 3 straipsnio 1 dalies d punkte nurodyta, kad pagal privatinę teisę įsteigtos įstaigos gali tapti ETBG narėmis, jei jos laikomos viešosios teisės reglamentuojamomis įstaigomis, kaip apibrėžta 2004 m. kovo 31 d. Europos Parlamento ir Tarybos direktyvos 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo 1 straipsnio 9 dalyje[10], ETBG ateityje gali būti naudojamos visuotinės ekonominės svarbos viešosioms paslaugoms ar infrastruktūrai bendrai valdyti. Todėl kiti privatinės arba viešosios teisės reglamentuojami subjektai taip pat gali tapti ETBG nariais. Tai taip pat taikytina valstybinėms įmonėms, kaip apibrėžta 2004 m. kovo 31 d. Europos Parlamento ir Tarybos direktyvos 2004/17/EB dėl subjektų, vykdančių veiklą vandens, energetikos, transporto ir pašto paslaugų sektoriuose, vykdomų pirkimų tvarkos derinimo 2 straipsnio 1 dalies b punkte[11];

(9) Sutarties 175 straipsnio trečioje pastraipoje nenumatoma, kad į ta nuostata grindžiamus teisės aktus būtų galima įtraukti trečiųjų šalių subjektus. ETBG reglamente nėra aiškiai nustatyto draudimo trečiųjų šalių subjektams dalyvauti pagal šį reglamentą įsteigtos ETBG veikloje, jei tai leidžiama pagal trečiųjų šalių teisės aktus arba valstybių narių ir trečiųjų šalių susitarimus;

(10) patirtis rodo, kad ETBG veikloje dalyvaujant trečiųjų šalių valdžios institucijoms arba kitoms įstaigoms, lygiavertėms toms valstybių narių institucijoms, kurios turi teisę dalyvauti, atsiranda įgyvendinimo sunkumų. Tačiau toks dalyvavimas ETBG, kurių nariai yra iš dviejų ar daugiau valstybių narių, veikloje yra tik šalutinis bendradarbiavimo Sąjungos viduje ir tarp valstybių narių aspektas. Vadinasi, toks dalyvavimas turėtų būti paaiškintas remiantis tuo pačiu Sutarties teisiniu pagrindu;

(11) nuo 1990 m. Europos teritorinis bendradarbiavimas buvo remiamas finansinėmis priemonėmis pagal sanglaudos politiką, todėl tokiomis aplinkybėmis bendradarbiauti nedaugeliu atvejų galėdavo tik viena valstybė narė ir trečioji šalis. Dėl tos priežasties tokiomis bendradarbiavimo aplinkybėmis taip pat turėtų būti naudojama tokia teisinė priemonė kaip ETBG;

(12) atsižvelgiant į tai, kad 2014–2020 m. atokiausių Sąjungos regionų bendradarbiavimui atskirai bus skirtas papildomas asignavimas, taip pat turėtų būti įtrauktos užjūrio šalių ir teritorijų, išvardytų Sutarties II priede (toliau – užjūrio teritorijos), valdžios institucijos ir įstaigos kartu su trečiųjų šalių valdžios institucijomis ir įstaigomis. Toks bendradarbiavimas leidžiamas Sutarties 203 straipsniu;

(13) ETBG reglamente susitarimas, kuriame išdėstyta būsimų ETBG sudėtis, atskiriamas nuo įstatų, kuriuose nustatyta įgyvendinimo veikla. Tačiau įstatuose turėjo būti pateiktos ir visos susitarimo nuostatos. Todėl turėtų būti paaiškinta, kad susitarimas ir įstatai yra atskiri dokumentai, be to, nors valstybėms narėms siunčiami abu dokumentai, patvirtinimas turėtų būti reikalingas tik priimant susitarimą. Kai kurie šiuo metu į įstatus įtraukti aspektai turėtų būti perkelti į susitarimą;

(14) steigiant ETBG įgyta patirtis rodo, kad valstybės narės retai baigia patvirtinimo procedūrą per nustatytuosius tris mėnesius. Todėl šis laikotarpis turėtų būti pailgintas iki šešių mėnesių. Kita vertus, siekiant sukurti teisinį aiškumą, pasibaigus šiam laikotarpiui turėtų būti laikoma, kad susitarimas patvirtinamas nebyliu sutikimu. Nors valstybės narės gali taikyti nacionalines tokio patvirtinimo procedūros taisykles arba, vadovaudamosi nacionalinėmis taisyklėmis, kuriomis įgyvendinamas ETBG reglamentas, gali parengti specialias taisykles, turėtų būti atmestos nuostatos, leidžiančios nukrypti nuo nuostatos dėl nebylaus sutikimo pasibaigus šešiems mėnesiams;

(15) turėtų būti paaiškinta, kad valstybė narė turėtų patvirtinti susitarimą, išskyrus atvejus, kai, jos nuomone, galimo nario dalyvavimas ETBG būtų nesuderinamas su ETBG reglamentu, kitomis Sąjungos teisės aktų nuostatomis, susijusiomis su ETBG veikla, kaip nustatyta susitarimo projekte, arba nacionalinės materialinės teisės aktais, susijusiais su galimo nario kompetencija, išskyrus atvejus kai toks dalyvavimas nėra pagrįstas dėl priežasčių, susijusių su tos valstybės narės viešuoju interesu arba viešąja tvarka, nenagrinėjant tokių nacionalinės teisės aktų, kuriuose reikalaujama taikyti kitokias arba griežtesnes taisykles ir procedūras nei tos, kurios numatytos ETBG reglamente;

(16) kadangi ETBG reglamentas negali būti taikomas trečiosiose šalyse arba užjūrio teritorijose, reikėtų nurodyti, kad valstybė narė, kurioje bus siūlomos ETBG registruota buveinė, tvirtindama galimų narių, įsteigtų pagal jos teisės aktus, dalyvavimą ETBG, turėtų užtikrinti, kad trečiųjų šalių arba užjūrio teritorijų taikomos sąlygos ir procedūros būtų lygiavertės nustatytosioms ETBG reglamente arba atitiktų tarptautinius susitarimus, ypač tuos, kurie sudaryti pagal Europos Tarybos acquis. Taip pat turėtų būti nurodyta, kad tais atvejais, kai dalyvauja kelios valstybės narės ir viena arba kelios trečiosios šalys ar užjūrio teritorijos, turėtų pakakti, kad tokį susitarimą sudarytų atitinkama trečioji šalis arba užjūrio teritorija ir viena dalyvaujanti valstybė narė;

(17) siekiant skatinti prie veikiančios ETBG prisijungti papildomus narius, turėtų būti supaprastinta susitarimų pakeitimo tvarka. Vadinasi, apie tokius pakeitimus reikėtų pranešti tik tai valstybei narei, pagal kurios nacionalinius teisės aktus įsteigtas naujas galimas narys, o ne visoms dalyvaujančioms valstybėms narėms. Tačiau šis supaprastinimas neturėtų būti taikomas tuo atveju, kai naujas galimas narys yra iš trečiosios šalies arba užjūrio teritorijos, kad visos dalyvaujančios valstybės narės galėtų patikrinti, ar toks prisijungimas atitinka jų viešąjį interesą arba viešąją politiką;

(18) kadangi įstatuose nėra visų susitarimo nuostatų, ir susitarimas, ir įstatai turėtų būti įregistruojami ir (arba) paskelbiami. Be to, siekiant skaidrumo, pranešimas apie sprendimą įsteigti ETBG turėtų būti paskelbtas Europos Sąjungos oficialiojo leidinio C serijoje. Siekiant nuoseklumo šis pranešimas turėtų būti parengtas pagal bendrą šabloną;

(19) ETBG paskirtis turėtų būti išplėsta siekiant sudaryti geresnes teritorinio bendradarbiavimo sąlygas ir apskritai jį skatinti, įskaitant strateginį planavimą bei regioninių ir vietos klausimų sprendimo valdymą atsižvelgiant į sanglaudos politiką ir kitas Sąjungos politikos sritis, taip prisidedant prie strategijos „Europa 2020“ arba makroregioninių strategijų įgyvendinimo. Be to, turėtų būti patikslinta, kad bent vienas narys iš kiekvienos atstovaujamos valstybės narės turėtų veiksmingam ETBG įgyvendinimui reikiamos kompetencijos;

(20) taigi reikėtų pabrėžti, kad šia priemone nesiekiama pažeisti Europos Tarybos acquis numatytos sistemos, pagal kurią siūlomos skirtingos galimybės ir sistemos, kurias naudodamos regionų ir vietos valdžios institucijos gali bendradarbiauti tarpvalstybiniu mastu, įskaitant neseniai sukurtas Europos regionų bendradarbiavimo grupes[12], nei numatyti konkrečių bendrų taisyklių, kuriomis būtų vienodai reglamentuojamos visos tokios priemonės visoje Sąjungoje;

(21) ir konkrečios ETBG užduotys, ir valstybių narių galimybė apriboti ETBG veiksmus, kuriuos šios grupės gali vykdyti be finansinės Sąjungos paramos, turėtų būti suderintos su nuostatomis, kuriomis 2014–2020 m. reglamentuojami struktūriniai fondai;

(22) nors nustatyta, kad užduotys negali būti susijusios su, be kita ko, reguliavimo įgaliojimais, kurių teisinės pasekmės skirtingose valstybėse narėse gali skirtis, turėtų būti nurodyta, jog ETBG asamblėja gali nustatyti ETBG valdomo infrastruktūros objekto naudojimo sąlygas, įskaitant tarifus ir mokesčius naudotojams;

(23) prie ETBG leidus prisijungti nariams iš trečiųjų šalių arba užjūrio teritorijų, reikėtų nurodyti, kad susitarime turėtų būti nustatyta šių narių dalyvavimo tvarka;

(24) turėtų būti nurodyta, kad susitarime neturėtų būti vien pakartotinai nurodyta apskritai taikytina teisė, kaip jau nustatyta 2 straipsnyje, – jame turėtų būti išvardyti konkrečios Sąjungos arba nacionalinės taisyklės, taikomos ETBG, kaip juridiniam asmeniui, arba jos veiklai. Be to, turėtų būti nurodyta, kad tokie nacionalinės teisės aktai arba taisyklės gali būti tos valstybės narės, kurioje įstatuose numatyti organai vykdo savo įgaliojimus, ypač tais atvejais, kai darbuotojai, tiesiogiai pavaldūs direktoriui, dirba ne toje valstybėje narėje, kurioje registruota ETBG buveinė arba kurioje ETBG vykdo savo veiklą ir valdo visuotinės ekonominės svarbos viešąsias paslaugas ar infrastruktūrą;

(25) šiame reglamente nenagrinėjamos su tarpvalstybiniais viešaisiais pirkimais susijusios problemos, su kuriomis susiduria ETBG;

(26) reikėtų patikslinti, kad susitarime (ne įstatuose, nes šis klausimas svarbus) turėtų būti nurodyti ETBG darbuotojams taikomos taisyklės ir nurodyti principai, pagal kuriuos susitariama dėl personalo valdymo ir įdarbinimo tvarkos. ETBG turėtų būti suteikiama galimybė rinktis iš kelių variantų. Tačiau konkreti personalo valdymo ir įdarbinimo tvarka turėtų būti nustatyta įstatuose;

(27) valstybės narės turėtų labiau išnaudoti galimybes, numatytas 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo[13] 16 straipsnyje, kad galėtų bendru sutarimu nustatyti to reglamento 11–15 straipsnių (Taikytinų teisės aktų nustatymas) išimtis, atsižvelgiant į tam tikrų asmenų arba tam tikrų asmenų kategorijų interesus, ir laikyti ETBG darbuotojus tokios kategorijos asmenimis;

(28) reikėtų patikslinti, kad jei ETBG atsakomybė ribota, susitarime (ne įstatuose, nes šis klausimas svarbus) turėtų būti numatyta narių atsakomybės nustatymo tvarka;

(29) turėtų būti patikslinta, viena vertus, viešųjų lėšų valdymo kontrolės ir, kita vertus, ETBG atskaitomybės audito tvarka;

(30) turėtų būti nurodyta, kad tais atvejais, kai ETBG išskirtinis tikslas yra valdyti pagal ERPF remiamą bendradarbiavimo programą ar jos dalį arba kai ETBG sprendžia su tarpregioniniu bendradarbiavimu arba tinklais susijusius klausimus, nereikalaujama pateikti informacijos apie teritoriją, kurioje ETBG gali vykdyti savo užduotis. Pirmuoju atveju teritorija bus apibrėžta (ir iš dalies pakeista) atitinkamoje bendradarbiavimo programoje, o antruoju – reikalavimas pateikti tokią informaciją (kuris daugiausia keliamas neesminei veiklai) trukdytų naujiems nariams prisijungti prie tarpregioninio bendradarbiavimo arba tinklų;

(31) ETBG, kurių narių atsakomybė ribota, turėtų būti aiškiau atskirtos nuo tų grupių, kurių narių atsakomybė neribota. Be to, kad ETBG, kurių narių atsakomybė ribota, galėtų įgyvendinti veiklą, dėl kurios gali atsirasti skolų, valstybėms narėms turėtų būti leista reikalauti, kad tokios ETBG užtikrintų atitinkamą su jų veikla susijusios rizikos draudimą;

(32) turėtų būti patikslinta, kad valstybės narės praneša Komisijai apie bet kokias nuostatas, priimtas siekiant įgyvendinti ETBG reglamentą, ir pateikia šias nuostatas bei visus jų pakeitimus. Siekiant pagerinti Komisijos, valstybių narių ir Regionų komiteto dalijimąsi informacija ir veiklos koordinavimą, turėtų būti nurodyta, kad Komisija perduoda šias nuostatas valstybėms narėms ir Regionų komitetui. Jis sukūrė ETBG platformą, kuria visiems suinteresuotiesiems subjektams suteikiama galimybė dalytis patirtimi, gerosios patirties pavyzdžiais ir gerinti informavimą apie ETBG galimybes bei uždavinius ir kuria sudaromos sąlygos dalytis patirtimi ETBG steigimo teritoriniu lygmeniu srityje bei gerąja patirtimi, susijusia su teritoriniu bendradarbiavimu;

(33) turėtų būti nustatytas naujas galutinis terminas parengti kitą pranešimą. Atsižvelgiant į Komisijos siekį formuoti įrodymais grindžiamą politiką, šiame pranešime turi būti vertinami tokie aspektai, kaip efektyvumas, veiksmingumas, Europos papildoma nauda, aktualumas ir tvarumas. Taip pat turėtų būti nurodyta, kad, atsižvelgiant į Sutarties 307 straipsnio pirmą pastraipą, šis pranešimas taip pat turėtų būti perduodamas Regionų komitetui;

(34) turėtų būti patikslinta, kad veikiančių ETBG susitarimas ir įstatai neprivalo būti pakeisti pagal ETBG reglamento pakeitimus;

(35) taip pat turėtų būti nurodyta, koks taisyklių rinkinys prieš pradedant taikyti šį reglamentą turėtų būti patvirtintas toms ETBG, kurių patvirtinimo procedūra jau pradėta;

(36) norint pakeisti galiojančias nacionalines taisykles, kad būtų galima įgyvendinti šį reglamentą prieš pateikiant Komisijai programas pagal Europos teritorinio bendradarbiavimo tikslą, reglamentas turėtų būti pradėtas taikyti praėjus šešiems mėnesiams nuo jo įsigaliojimo dienos;

(37) šio reglamento tikslo, t. y. patobulinti tokią teisinę priemonę kaip ETBG, valstybės narės negali pačios deramai pasiekti ir jo tikslingiau siekti Sąjungos lygmeniu, Sąjunga gali priimti priemones pagal Europos Sąjungos sutarties 5 straipsnyje nustatytą subsidiarumo principą. Vadovaujantis proporcingumo principu, kaip nustatyta tame straipsnyje, šiuo reglamentu nenumatoma nieko, kas nėra būtina siekiant šio tikslo, o pagal kiekvienos valstybės narės konstitucinę sistemą naudotis ETBG nėra privaloma,

PRIĖMĖ ŠĮ REGLAMENTĄ:

1 straipsnis

Reglamentas (EB) Nr. 1082/2006 iš dalies keičiamas taip:

(1) 1 straipsnis iš dalies keičiamas taip:

a) 1 ir 2 dalys keičiamos taip:

„1. Europos teritorinio bendradarbiavimo grupė (toliau – ETBG) gali būti įsteigta Sąjungos teritorijoje šiame reglamente numatytomis sąlygomis ir tvarka.

2. ETBG tikslas – sudaryti geresnes 3 straipsnio 1 dalyje nurodytų jos narių teritorinio bendradarbiavimo, įskaitant tarpvalstybinį, tarptautinį ir tarpregioninį bendradarbiavimą, sąlygas ir jį skatinti, kad būtų sustiprinta ekonominė ir socialinė sanglauda.“

b) Pridedama ši dalis:

„5. ETBG registruota buveinė yra valstybėje narėje, pagal kurios teisės aktus įsteigtas bent vienas narys.“

2) 2 straipsnio 1 dalis keičiama taip:

„1. ETBG, jos veiksmai ir veikla reglamentuojami šiomis priemonėmis:

(a) šiuo reglamentu ir, kai taikytina, kitais Sąjungos teisės aktais, susijusiais su ETBG veikla;

(b) kai aiškiai nurodyta šiame reglamente – 8 straipsnyje nustatyto susitarimo nuostatomis;

(c) šiuo reglamentu nereglamentuojamų ar iš dalies reglamentuojamų klausimų srityje – valstybių narių, kuriose yra ETBG registruota buveinė, teisės aktais arba, kai leidžiama pagal šį reglamentą, – valstybės narės, kurioje įstatuose numatyti organai vykdo savo įgaliojimus arba kurioje ETBG vykdo savo veiklą, teisės aktais.

Nustatant, kokią teisę reikia taikyti, ETBG laikoma valstybės narės, kurioje yra jos registruota buveinė, subjektu.“

3) 3 straipsnio 1 ir 2 dalys keičiamos taip:

„1. ETBG nariais gali tapti šie subjektai:

(a) valstybės narės arba nacionalinio lygmens institucijos;

(b) regioninės institucijos;

(c) vietos institucijos;

(d) valstybinės įmonės, kaip apibrėžta Europos Parlamento ir Tarybos direktyvos 2004/17/EB 2 straipsnio 1 dalies b punkte[14], arba viešosios teisės reglamentuojamos įstaigos, kaip apibrėžta Europos Parlamento ir Tarybos direktyvos 2004/18/EB 1 straipsnio 9 punkte[15];

(e) trečiųjų šalių arba užjūrio teritorijų nacionalinės, regioninės arba vietos valdžios institucijos ar įstaigos arba valstybinės įmonės, lygiavertės d punkte nurodytosioms, laikantis 3a straipsnio 1 dalyje nustatytų sąlygų.“

b) 2 dalis keičiama taip:

„2. ETBG sudaro nariai iš ne mažiau kaip dviejų valstybių narių teritorijų, išskyrus atvejus, nurodytus 3a straipsnio 2 dalyje.“

4) Papildoma šiuo 3a straipsniu:

„3a straipsnis Narių iš trečiųjų šalių ar užjūrio teritorijų prisijungimas

1. Pagal 4 straipsnio 3a dalį ETBG gali sudaryti nariai iš ne mažiau kaip dviejų valstybių narių teritorijų ir vienos ar kelių trečiųjų šalių arba užjūrio teritorijų, kai tos valstybės narės ir trečiosios šalys arba užjūrio teritorijos kartu vykdo teritorinio bendradarbiavimo veiksmus arba įgyvendina Sąjungos remiamas programas.

2. ETBG gali sudaryti nariai iš tik vienos valstybės narės teritorijos ir vienos trečiosios šalies arba užjūrio teritorijos, kai ta valstybė narė mano, kad tokia ETBG atitinka jos teritorinio bendradarbiavimo arba dvišalių santykių su trečiąja šalimi arba užjūrio teritorija mastą.“

5) 4 straipsnis iš dalies keičiamas taip:

a) 3 dalis keičiama taip:

„3. Galimam nariui pranešus pagal 2 dalį, atitinkama valstybė narė patvirtina susitarimą, atsižvelgdama į savo konstitucinę sandarą, ir galimo nario dalyvavimą ETBG, išskyrus atvejus, kai, jos nuomone, toks dalyvavimas nėra suderinamas su šiuo reglamentu, kitais Sąjungos teisės aktais, susijusiais su ETBG veikla, arba nacionalinės teisės aktais, susijusiais su galimo nario kompetencija, arba kai toks dalyvavimas nėra pagrįstas dėl priežasčių, susijusių su tos valstybės narės viešuoju interesu arba viešąja tvarka. Tokiu atveju valstybė narė pateikia pareiškimą, kuriame išdėsto savo nepritarimo priežastis, arba pasiūlo būtinus susitarimo pakeitimus, kad galimas narys galėtų dalyvauti.

Valstybė narė priima sprendimą per šešis mėnesius nuo pagal 2 dalį priimtino pranešimo gavimo dienos. Jei atitinkama valstybė narė neatsako per nustatytą terminą, susitarimas laikomas patvirtintu.

Spręsdamos dėl galimo nario dalyvavimo ETBG, valstybės narės gali taikyti savo nacionalines taisykles.“

b) Įterpiama ši 3a dalis:

„3a. Jei ETBG galimi nariai yra iš trečiųjų šalių arba užjūrio teritorijų, valstybė narė, kurioje bus siūlomos ETBG registruota buveinė, užtikrina, kad būtų tenkinamos 3a straipsnyje nustatytos sąlygos ir kad trečioji šalis arba valstybė narė, pagal kurios teisės aktus įsteigta užjūrio teritorija, būtų patvirtinusi galimo nario dalyvavimą, taikydama sąlygas ir procedūras, lygiavertes šiame reglamente nustatytosioms, arba pagal bent vienos valstybės narės, pagal kurios teisės aktus įsteigtas galimas narys, ir tokios trečiosios šalies arba užjūrio teritorijos sudarytą susitarimą. Taikoma šio straipsnio 3 dalis.“

c) 5 ir 6 dalys keičiamos taip:

„5. Nariai susitaria dėl 8 straipsnyje nurodyto susitarimo, užtikrindami suderinamumą su valstybių narių siūlomu patvirtinimu arba daliniais pakeitimais pagal šio straipsnio 3 dalį.“

„6. ETBG praneša valstybėms narėms, pagal kurių teisės aktus įsteigti jos nariai, apie bet kokį susitarimo ar įstatų pakeitimą.

Valstybės narės šiame straipsnyje nustatyta tvarka patvirtina bet kokį susitarimo pakeitimą.

Tačiau jei prie ETBG prisijungia naujas narys iš valstybės narės, kuri jau patvirtino susitarimą, tokį prisijungimą patvirtina tik ta valstybė narė, pagal kurios teisės aktus įsteigtas šis naujas narys. Taikoma šio straipsnio 3 dalis.

Jei prie ETBG prisijungia naujas narys iš trečiosios šalies arba užjūrio teritorijos, tokį prisijungimą patvirtinta visos valstybės narės, kurios jau patvirtino susitarimą. Taikoma šio straipsnio 3a dalis.“

6) 5 straipsnis keičiamas taip:

„5 straipsnis Juridinio asmens statuso įgijimas ir skelbimas Oficialiajame leidinyje

1. Susitarimas ir įstatai bei visi vėlesni jų pakeitimai įregistruojami ir (arba) paskelbiami laikantis valstybėje narėje, kurioje yra atitinkama ETBG registruota buveinė, taikomų nacionalinės teisės aktų. ETBG įgyja juridinio asmens statusą registracijos ar paskelbimo dieną, atsižvelgiant į tai, kas įvyksta anksčiau. Nariai informuoja atitinkamas valstybes nares ir Regionų komitetą apie susitarimo įregistravimą ir paskelbimą.

2. ETBG užtikrina, kad per dešimt darbo dienų nuo susitarimo įregistravimo ir paskelbimo Komisijai būtų nusiųstas prašymas, parengtas pagal šio reglamento priede pateiktą šabloną. Tada Komisija perduoda Europos Sąjungos leidinių biurui šį prašymą Europos Sąjungos oficialiojo leidinio C serijoje paskelbti pranešimą apie ETBG įsteigimą, nurodant informaciją, nurodytą šio reglamento priede pateiktame šablone.“

7) 6 straipsnio 4 dalis keičiama taip:

„4. Nepaisant 1, 2 ir 3 dalių nuostatų, tais atvejais, kai 7 straipsnio 3 dalyje nurodytos ETBG užduotys apima veiksmus, kuriuos bendrai finansuoja Sąjunga, taikomi atitinkami teisės aktai, kuriais reglamentuojama šių lėšų kontrolė.“

8) 7 straipsnis iš dalies keičiamas taip:

a) 2 ir 3 dalys keičiamos taip:

„2. ETBG veikia neviršydama jai patikėtų užduočių, kurios yra sąlygų teritoriniam bendradarbiavimui, siekiant didesnės ekonominės, socialinės ir teritorinės sanglaudos, sudarymas ir jo skatinimas ir kurias nustato jos nariai, remdamiesi tuo, kad jos turi priklausyti bent vieno nario iš kiekvienos toje ETBG atstovaujamos valstybės narės kompetencijai pagal nacionalinę teisę.“

„3. ETBG gali vykdyti konkrečius savo narių teritorinio bendradarbiavimo veiksmus pagal 1 straipsnio 2 dalyje nustatytą tikslą, Sąjungai teikiant finansinę paramą arba jos neteikiant.

ETBG užduotys gali būti susijusios su teritorinio bendradarbiavimo programų, jų dalių arba operacijų, kurias Sąjunga remia per Europos regioninės plėtros fondą, Europos socialinį fondą ir (arba) Sanglaudos fondą, įgyvendinimu.

Valstybės narės gali apriboti veiksmus, kuriuos ETBG gali vykdyti be finansinės Sąjungos paramos, tačiau jos negali pašalinti tų veiksmų, kuriuos pagal 2014–2020 m. Sąjungos sanglaudos politiką apima investicijų prioritetai.“

b) 4 dalis papildoma šia pastraipa:

„Tačiau ETBG asamblėja, nurodyta 10 straipsnio 1 dalies a punkte, gali nustatyti ETBG valdomo infrastruktūros objekto naudojimo sąlygas, įskaitant tarifus ir mokesčius naudotojams.“

9) 8 straipsnio 2 dalis pakeičiama taip:

„2. Susitarime nurodoma:

(a) ETBG pavadinimas ir jos registruota buveinė;

(b) teritorijos, kurioje ETBG gali vykdyti savo užduotis, dydis;

(c) ETBG tikslas ir užduotys;

(d) jos egzistavimo trukmė ir likvidavimo sąlygos;

(e) jos narių sąrašas;

(f) interpretuojant ir vykdant susitarimą taikomi konkretūs Sąjungos arba nacionalinės teisės aktai arba taisyklės;

(g) prireikus narių iš trečiųjų šalių ar užjūrio teritorijų dalyvavimo tvarka;

(h) ETBG veiklai taikomi konkretūs Sąjungos arba nacionalinės teisės aktai; tokie nacionalinės teisės aktai gali būti tos valstybės narės, kurioje įstatuose numatyti organai vykdo savo įgaliojimus arba kurioje ETBG vykdo savo veiklą;

(i) ETBG darbuotojams taikomos taisyklės, taip pat principai, pagal kuriuos susitariama dėl personalo valdymo ir įdarbinimo procedūrų;

(j) jei ETBG atsakomybė ribota, narių atsakomybės nustatymo tvarka pagal 12 straipsnio 3 dalį;

(k) atitinkama abipusio pripažinimo, įskaitant pripažinimą viešųjų lėšų valdymo kontrolės srityje, tvarka ir

(l) susitarimo pakeitimo tvarka, įskaitant 4 ir 5 straipsniuose nurodytų pareigų vykdymą.

Tačiau tais atvejais, kai ETBG tik valdo bendradarbiavimo programą ar jos dalį, remiamą Europos Sąjungos sanglaudos politikos, arba kai ETBG sprendžia su tarpregioniniu bendradarbiavimu arba tinklais susijusius klausimus, b punkte nurodytos informacijos pateikti nereikalaujama.

ETBG darbuotojams, kaip nurodoma i punkte, taikomos:

(a) valstybės narės, kurioje yra ETBG registruota buveinė, taisyklės;

(b) valstybės narės, kurioje dirba ETBG darbuotojai, taisyklės;

(c) valstybės narės, kurios pilietis yra ETBG darbuotojas, taisyklės.

Kad būtų galima taikyti vienodą požiūrį į visus toje pačioje vietoje dirbančius darbuotojus, taikant viešąją arba privatinę teisę nacionalinės teisės aktams ir taisyklėms gali būti taikomos papildomos ETBG nustatytos ad hoc taisyklės.“

10) 9 straipsnio 2 dalis keičiama taip:

„2. Įstatuose nurodoma bent jau ši informacija:

(a) ETBG valdymo organų veikla ir jų kompetencija, taip pat narių atstovų skaičius atitinkamuose valdymo organuose;

(b) ETBG sprendimų priėmimo procedūros;

(c) darbo kalba (-os);

(d) jos veikimo tvarka;

(e) konkreti tvarka, susijusi su personalo valdymu ir jų įdarbinimo procedūromis;

(f) narių finansinių įnašų teikimo tvarka;

(g) kiekvienam ETBG nariui jo atžvilgiu taikomos apskaitos bei biudžeto taisyklės;

(h) nepriklausomo ETBG atskaitomybės išorės auditoriaus paskyrimas;

(i) narių atsakomybė pagal 12 straipsnio 2 dalį ir

(j) įstatų pakeitimo tvarka, įskaitant 4 ir 5 straipsniuose nurodytų įsipareigojimų vykdymą.“

11) 11 straipsnio 2 dalis keičiama taip:

„2. Jos atskaitomybės, įskaitant, kai to reikalaujama, pridedamą metinę ataskaitą, rengimas bei tos atskaitomybės auditas ir paskelbimas reglamentuojamas valstybės narės, kurioje yra ETBG registruota buveinė, įstatymais.“

12) 12 straipsnis iš dalies keičiamas taip:

a) 1 dalis papildoma šia pastraipa:

„ETBG yra atsakinga už visas savo skolas.“

b) 2 dalis keičiama taip:

„2. Nepaisant 3 dalies nuostatų, jei ETBG turto nepakanka jos įsipareigojimams įvykdyti, jos nariai yra atsakingi už bet kokio pobūdžio ETBG skolas, kiekvieno nario atsakomybės dalį nustatant proporcingai jo finansiniam įnašui. To finansinio įnašo teikimo tvarka nustatoma įstatuose.

Įstatuose nariai gali numatyti, kad kai nebebus ETBG nariai, jie išliks atsakingi už įsipareigojimus, atsiradusius dėl ETBG veiklos jų narystės laikotarpiu.“

„2a. Jeigu bent vieno ETBG nario atsakomybė yra ribota arba pašalinta pagal nacionalinę teisę, pagal kurią narys yra įsteigtas, kiti nariai taip pat gali numatyti susitarime apriboti savo atsakomybę.

Į ETBG, kurios narių atsakomybė yra ribota, pavadinimą įtraukiami žodžiai „ribotos atsakomybės“.

Reikalavimas, kad ETBG, kurios narių atsakomybė yra ribota, susitarimas, įstatai ir atskaitomybė būtų skelbiami, yra bent toks pat, kaip reikalaujama kitų juridinių asmenų, kurių narių atsakomybė ribota, įsteigtų pagal valstybės narės, kurioje yra ETBG registruota buveinė, įstatymus, atveju.

Jeigu ETBG narių atsakomybė yra ribota, valstybės narės gali reikalauti, kad ETBG užtikrintų atitinkamą su jos veikla susijusios rizikos draudimą.“

13) 15 straipsnio 2 dalies pirma pastraipa keičiama taip:

„2. Jei šiame reglamente nenumatyta kitaip, sprendžiant ginčus, kuriuose dalyvauja ETBG, taikomi Sąjungos teisės aktai, kuriais reglamentuojama jurisdikcija. Tokiuose Sąjungos teisės aktuose nenumatytais atvejais teismai, turintys kompetenciją spręsti ginčus, yra valstybės narės, kurioje yra ETBG registruota buveinė, teismai.“

14) 16 straipsnio 1 dalis keičiama taip:

„1. Valstybės narės nustato tinkamas nuostatas, kad užtikrintų veiksmingą šio reglamento taikymą.

Kai to reikalaujama pagal valstybės narės nacionalinės teisės nuostatas, ta valstybė narė gali sudaryti išsamų užduočių, kurias pagal jos įstatymus įsteigti ETBG nariai jau turi, sąrašą, susijusį su teritoriniu bendradarbiavimu toje valstybėje narėje, kaip apibrėžta 3 straipsnio 1 dalyje.

Valstybė narė informuoja Komisiją apie visas pagal šį straipsnį priimtas nuostatas ir pateikia šias nuostatas arba jų pakeitimus. Tada Komisija, perduodama šias nuostatas, informuoja kitas valstybes nares ir Regionų komitetą.“

15) 17 straipsnis keičiamas taip:

„Iki 2018 m. vidurio Komisija Europos Parlamentui, Tarybai ir Regionų komitetui perduoda šio reglamento taikymo, efektyvumo, veiksmingumo, aktualumo, papildomos Europos naudos ir supaprastinimo galimybių vertinimo ataskaitą.

Vertinimo ataskaitos grindžiamos Komisijos pagal 18 straipsnį deleguotaisiais teisės aktais priimsimais rodikliais.“

16) Pridedamas 18 straipsnis:

„18 straipsnis Įgaliojimų perdavimas

1. Komisijai suteikiami įgaliojimai šiame straipsnyje nustatytomis sąlygomis priimti deleguotuosius aktus.

2. Šiame reglamente nurodyti įgaliojimai suteikiami neribotam laikui nuo šio reglamento įsigaliojimo dienos.

3. Europos Parlamentas arba Taryba gali bet kuriuo metu atšaukti 17 straipsnyje nurodytą įgaliojimų delegavimą.

Sprendimu dėl įgaliojimų atšaukimo nutraukiamas tame sprendime nurodytų įgaliojimų delegavimas. Jis įsigalioja kitą dieną nuo sprendimo paskelbimo Europos Sąjungos oficialiajame leidinyje arba jame nurodytą vėlesnę dieną. Jis neturi poveikio jau galiojantiems deleguotiesiems teisės aktams.

4. Priėmusi deleguotąjį teisės aktą, Komisija nedelsdama apie jį praneša Europos Parlamentui ir Tarybai.

5. Deleguotasis aktas įsigalioja tik tuomet, jei per du mėnesius po pranešimo pateikimo Europos Parlamentui ir Tarybai nei Europos Parlamentas, nei Taryba nepareiškia prieštaravimo arba jeigu dar nepasibaigus šiam laikotarpiui Europos Parlamentas ir Taryba Komisijai praneša, kad neprieštaraus. Europos Parlamento arba Tarybos iniciatyva šis laikotarpis pratęsiamas 2 mėnesiais.

Jeigu iki to laikotarpio pabaigos nei Europos Parlamentas, nei Taryba nepaprieštaravo deleguotajam teisės aktui, jis paskelbiamas Europos Sąjungos oficialiajame leidinyje ir įsigalioja jame nurodytą dieną.

Deleguotasis teisės aktas gali būti paskelbtas Europos Sąjungos oficialiajame leidinyje ir įsigalioti anksčiau nei baigiasi tas laikotarpis, jeigu tiek Europos Parlamentas, tiek Taryba pranešė Komisijai, kad prieštarauti neketina.

Jei Europos Parlamentas arba Taryba pareiškia prieštaravimų dėl deleguoto teisės akto, šis aktas neįsigalioja. Institucija, kuri prieštarauja deleguotajam aktui, nurodo prieštaravimų priežastis.“

2 straipsnis Pereinamojo laikotarpio nuostatos

1. ETBG, įsteigtų iki įsigaliojant šiam reglamentui, susitarimas ir įstatai neprivalo būti pakeisti pagal šio iš dalies pakeisto reglamento nuostatas.

2. ETBG, kurioms pagal 4 straipsnį nustatyta procedūra pradėta taikyti prieš šio reglamento taikymo pradžios dieną ir kurias telieka įregistruoti ir (arba) paskelbti pagal 5 straipsnį, turi būti įregistruojamos ir (arba) paskelbiamos pagal nepakeisto Reglamento (EB) Nr. 1082/2006 nuostatas.

3. ETBG, kurioms pagal 4 straipsnį nustatyta procedūra pradėta taikyti anksčiau nei prieš šešis mėnesius iki šio reglamento taikymo pradžios dienos, turi būti patvirtintos pagal nepakeisto Reglamento (EB) Nr. 1082/2006 nuostatas.

4. ETBG, kurioms pagal 4 straipsnį nustatyta procedūra pradėta taikyti prieš šio reglamento taikymo pradžios dieną, išskyrus tas, kurios nurodytos 2 ir 3 dalyse, turi būti patvirtintos pagal šiuo reglamentu iš dalies keičiamo Reglamento (EB) Nr. 1082/2006 nuostatas.

3 straipsnis Įsigaliojimas

Šis reglamentas įsigalioja jį paskelbus Europos Sąjungos oficialiajame leidinyje.

Jis taikomas nuo [Please Publications Office fill in with the date of six months after its from the date of the entry into force].

Valstybės narės ne vėliau kaip iki [Please Publications Office fill in with the date of six months after its from the date of the entry into force] pateikia būtinus nacionalinių nuostatų, priimtų pagal Reglamento (EB) Nr. 1082/2006 16 straipsnio 1 dalį, pakeitimus.

4 straipsnis

Šis reglamentas yra privalomas visas ir tiesiogiai taikomas visose valstybėse narėse.

Priimta Briuselyje

Europos Parlamento vardu Tarybos vardu

Pirmininkas Pirmininkas

PRIEDAS

Informacijos pateikimo pagal 5 straipsnio 2 dalį šablonas

Europos teritorinio bendradarbiavimo grupės (ETBG) steigimas

2006 m. liepos 5 d. Europos Parlamento ir Tarybos reglamentas (EB) Nr. 1082/2006

(OL L 210, 2006 7 31, p. 219)

Į ETBG, kurios narių atsakomybė yra ribota, pavadinimą įtraukiami žodžiai „ribotos atsakomybės“ (12 straipsnio 2 dalis)

Būtina užpildyti žvaigždute * pažymėtus langelius.

I.1) Pavadinimas, adresas ir asmenys ryšiams

Įregistruotas pavadinimas*:

Registruota buveinė*:

Miestas*: || Pašto kodas: || Šalis*:

Asmenys ryšiams: Skirta: || Telefonas:

El. paštas: || Faksas:

Interneto svetainės adresas (-ai) (jei taikoma)

I.2) GRUPĖS EGZISTAVIMO TRUKMĖ*:

Grupės egzistavimo trukmė: nenustatytas laikotarpis iki: // (metai, mėnuo, diena)

Registracijos ir (arba) paskelbimo data: // (metai, mėnuo, diena)

II. Tikslai*

________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ NUTS kodas  NUTS kodas  NUTS kodas  NUTS kodas 

III. Papildoma informacija apie grupės pavadinimą (jei taikoma)

Pavadinimo kalba (pažymėti atitinkamos šalies kodą) BE BG CZ DK DE EE IE EL ES FR IT CY LV LT LU HU MT NL AT PL PT RO SI SK FI SE JK Kita: _____ Visas pavadinimas (jei taikoma):__________________________________________________________________ Sutrumpintas pavadinimas (jei taikoma):___________________________________________________________

----------------------------------------- III dalis kartojama tiek kartų, kiek reikia ----------------------------------

IV. Nariai*

IV. 1) Iš viso grupėje narių*:

IV.2) Informacija apie narį*

Oficialus pavadinimas*:

Pašto adresas:

Miestas: || Pašto kodas: || Šalis*:

Kontaktinis (-iai) asmuo (-ys): Skirta: || Telefonas:

El. paštas: || Faksas:

Interneto svetainės adresas (-ai) (jei taikoma)

Kategorija, kuriai priklauso narys*: Valstybė narė Nacionalinė valdžios institucija Regioninė institucija Vietos institucija Viešosios teisės reglamentuojama įstaiga Valstybinė įmonė Asociacija iš: · valstybės (-ių) narės (-ių) Iš viso:* · nacionalinės valdžios institucijos (-ų) Iš viso:* · regioninės (-ių) institucijos (-ų) Iš viso:* · vietos institucijos (-ų) Iš viso:* · viešosios teisės reglamentuojamos (-ų) įstaigos (-ų) Iš viso:* · valstybinės (-ių ) įmonės (-ių) Iš viso:* Trečioji šalis arba užjūrio teritorija

--------------------------------------- IV.2 dalis kartojama tiek kartų, kiek reikia -------------------------------

V. Papildoma informacija (jei taikoma)

________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________

VI. Šio skelbimo išsiuntimo data: // (metai, mėnuo, diena)

[1] Komisijos pranešimas Europos Parlamentui ir Tarybai. Reglamento (EB) Nr. 1082/2006 dėl Europos teritorinio bendradarbiavimo grupės (ETBG), COM(2011) 462 galutinis, 2011 7 29.

[2] http://portal.cor.europa.eu/egtc/en-US/Pages/welcome.aspx.

[3] Rezultatai paskelbti Regionų komiteto bendrų konsultacijų išvadose – Reglamento (EB) Nr. 1082/2006 dėl Europos teritorinio bendradarbiavimo grupės peržiūra, Regionų komitetas, 2010 m., http://www.cor.europa.eu/COR_cms/ui/ViewDocument.aspx?contentid=366960dd-3c03-4efa-9230-665455fa6bb5.

[4] Regionų komiteto nuomonė savo iniciatyva dėl naujų ETBG reglamento peržiūros perspektyvų (CdR 100/2010 fin), pranešėjas Alberto Núnez Feijóo.

[5] Tarybos reglamento (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo (OL L 206, 2009 8 8, p. 1) 14 straipsnio 3 dalis: „Jei narių finansinė atsakomybė yra ribota, ERIC apsidraudžia tinkamu draudimu nuo jo infrastruktūros kūrimui bei veiklai būdingos galinčios kilti rizikos.“

[6] OL C, , p. .

[7] OL C, , p. .

[8] OL L 210, 2006 7 31, p. 19.

[9] COM(2011) 462 galutinis.

[10] OL L 134, 2004 4 30, p. 114.

[11] OL L 134, 2004 4 30, p. 1.

[12] Protokolas Nr. 3 dėl Europos gairių konvencijos dėl teritorinių bendrijų ir valdžios institucijų bendradarbiavimo per sienas, susijusio su Europos regionų bendradarbiavimo grupėmis, pateiktas pasirašyti 2009 m. lapkričio 16 d.

[13] OL L 200, 2004 6 7, p. 1.

[14] OL L 134, 2004 4 30, p. 1.

[15] OL L 134, 2004 4 30, p. 114.